ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Ιουλίου 1999

σχετικά με κοινό τεχνικό κανονισμό για τις απαιτήσεις προσάρτησης για κινητούς σταθμούς πολλαπλών θυρίδων για υψηλής ταχύτητας μεταγόμενα σε δίκτυο δεδομένα (HSCSD multislot mobile stations)

[κοινοποιηθείσα υπό τον αριθμό Ε(1999) 2029]

(Κείμενο που παρουσιάζει ενδιαφέρον για τον ΕΟΧ)

(1999/511/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/13/ΕΚ του Ευρωπαϊκού Κοινοβουλίου και του Συμβουλίου, της 12ης Φεβρουαρίου 1998, σχετικά με τον τηλεπικοινωνιακό τερματικό εξοπλισμό, τον εξοπλισμό δορυφορικών επίγειων σταθμών, και την αμοιβαία αναγνώριση της συμμόρφωσης αυτών των εξοπλισμών(1), και ιδίως το άρθρο 7 παράγραφος 2 δεύτερη περίπτωση,

Εκτιμώντας:

(1) ότι η Επιτροπή θέσπισε το μέτρο που προσδιορίζει τον τύπο τερματικού εξοπλισμού για τον οποίο απαιτείται κοινός τεχνικός κανονισμός, και ενέκρινε συνοδευτική δήλωση σχετικά με το πεδίο εφαρμογής σύμφωνα με το άρθρο 7 παράγραφος 2 πρώτη περίπτωση της οδηγίας 98/13/ΕΚ·

(2) ότι πρέπει να θεσπιστούν τα αντίστοιχα εναρμονισμένα πρότυπα, ή μέρη αυτών, για την εφαρμογή των βασικών απαιτήσεων που πρέπει να μετατραπούν σε κοινούς τεχνικούς κανονισμούς·

(3) ότι, προκειμένου να διατηρηθεί η πρόσβαση των κατασκευαστών στην αγορά είναι απαραίτητο να υπάρξει πρόβλεψη για μεταβατικές ρυθμίσεις όσον αφορά εξοπλισμό που εγκρίνεται σύμφωνα με εθνικούς κανονισμούς έγκρισης τύπου·

(4) ότι η πρόταση έχει υποβληθεί στην επιτροπή εγκρίσεων τερματικού εξοπλισμού (ACTE), σύμφωνα με το άρθρο 29 παράγραφος 2·

(5) ότι ο κοινός τεχνικός κανονισμός που θεσπίζεται με την παρούσα απόφαση είναι σύμφωνος με τη γνώμη της ACTE,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η παρούσα απόφαση εφαρμόζεται για τον τερματικό εξοπλισμό που προορίζεται να συνδέεται σε δημόσιο δίκτυο τηλεπικοινωνιών και εμπίπτει στο πεδίο εφαρμογής του εναρμονισμένου προτύπου που προσδιορίζεται στο άρθρο 2 παράγραφος 1.

2. Με την παρούσα απόφαση θεσπίζεται κοινός τεχνικός κανονισμός ο οποίος καλύπτει τις απαιτήσεις προσάρτησης για κινητούς σταθμούς πολλαπλών θυρίδων για υψηλής ταχύτητας μεταγόμενα σε δίκτυο δεδομένα (HSCSD multislot mobile stations).

Άρθρο 2

1. Ο κοινός τεχνικός κανονισμός περιλαμβάνει το εναρμονισμένο πρότυπο που έχει καταρτισθεί από τον αρμόδιο οργανισμό τυποποίησης για την εφαρμογή, κατά το δυνατόν, των βασικών απαιτήσεων που αναφέρονται στο άρθρο 5 στοιχεία γ) έως στ) της οδηγίας 98/13/ΕΚ. Παραπομπή στο πρότυπο περιλαμβάνεται στο παράρτημα.

2. Ο τερματικός εξοπλισμός, που καλύπτεται από την παρούσα απόφαση, πρέπει να συμμορφώνεται προς τον κοινό τεχνικό κανονισμό που αναφέρεται στην παράγραφο 1, και εφόσον ισχύουν, προς τους τεχνικούς κανονισμούς που καθορίζονται στις αποφάσεις 98/574/ΕΚ(2) και 98/575/ΕΚ(3), της Επιτροπής. Επιπλέον πρέπει να τηρεί τις βασικές απαιτήσεις που αναφέρονται στο άρθρο 5 στοιχείο α) και β) της οδηγίας 98/13/ΕΚ καθώς και τις απαιτήσεις οποιασδήποτε άλλης εφαρμοστέας οδηγίας και ιδίως, των οδηγιών 73/23/ΕΟΚ(4) και 89/336/ΕΟΚ(5) του Συμβουλίου.

Άρθρο 3

Οι κοινοποιημένοι οργανισμοί που ορίζονται αρμόδιοι για την τήρηση των διαδικασιών του άρθρου 10 της οδηγίας 98/13/ΕΚ, όσον αφορά τον τερματικό εξοπλισμό που εμπίπτει το άρθρο 1 παράγραφος 1 της παρούσας απόφασης, χρησιμοποιούν ή εξασφαλίζουν τη χρήση του εναρμονισμένου προτύπου που αναφέρεται στο παράρτημα το αργότερο κατά τον χρόνο κοινοποίησης της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 7 Ιουλίου 1999.

Για την Επιτροπή

Karel VAN MIERT

Μέλος της Επιτροπής

(1) ΕΕ L 74 της 12.3.1998, σ. 1.

(2) ΕΕ L 278 της 15.10.1998, σ. 30.

(3) ΕΕ L 278 της 15.10.1998, σ. 35.

(4) ΕΕ L 77 της 26.3.1973, σ. 29.

(5) ΕΕ L 139 της 23.5.1989, σ. 19.

ΠΑΡΑΡΤΗΜΑ

ΑΝΑΦΟΡΑ ΣΤΟ ΕΦΑΡΜΟΣΤΕΟ ΕΝΑΡΜΟΝΙΣΜΕΝΟ ΠΡΟΤΥΠΟ

Το εναρμονισμένο πρότυπο που αναφέρεται στο άρθρο 2 της παρούσας απόφασης είναι:

Digital cellular telecommunications system (Phase 2+); Attachement requirements for Global System for Mobile communications (GSM); High Speed Circuit Switched Data (HSCSD) Multislot Mobile Stations; Access (GSM 13.34 version 5.0.2)

[Σύστημα ψηφιακών κυψελοειδών τηλεπικοινωνιών (φάση 2+)· απαιτήσεις προσάρτησης για το παγκόσμιο σύστημα κινητών επικοινωνιών (GSM)· κινητοί σταθμοί πολλαπλών θυρίδων για υψηλής ταχύτητας μεταγόμενα σε δίκτυο δεδομένα (HSCSD multislot mobile stations)· πρόσβαση (GSM 13.34 έκδοση 5.0.2)]

ETSI

Ευρωπαϊκό ινστιτούτο τηλεπικοινωνιακών προτύπων

Γραμματεία του ETSI

EN 301 419-2: Απρίλιος 1998

(εξαιρουμένου του προλόγου)

ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ

Το ευρωπαϊκό ινστιτούτο τηλεπικοινωνιακών προτύπων αναγνωρίζεται βάσει της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου.

Το ανωτέρω αναφερόμενο εναρμονισμένο πρότυπο εκπονήθηκε κατόπιν εντολής που εκδόθηκε σύμφωνα με τις σχετικές διαδικασίες της οδηγίας 98/34/ΕΚ.

Το πλήρες κείμενο του ανωτέρω αναφερόμενου εναρμονισμένου προτύπου παρέχεται στις ακόλουθες διευθύνσεις:

European Telecommunications Standards Institute 650, Route des Lucioles F - 06921 Sophia-Antipolis Cedex

ή

Ευρωπαϊκή Επιτροπή,

ΓΔ XIII/Α.2 - (Γραφείο 31, 1/7)

Rue de la Loi/Westraat 200 B - 1049 Βρυξέλλες

ή από οποιονδήποτε άλλον οργανισμό υπεύθυνο για τη διάθεση των προτύπων του ETSI. Σχετικός κατάλογος υπάρχει στο ιντερνέτ, στη διεύθυνση www.ispo.cec.be.